Delareyville: Dienste stort ineen; boere spring in om te helpSlaggate in die pad in Delareyville Foto aan Maroela Media verskaf deur Carin Visser, DA-raadslid Inwoners van die Tswaing-munisipaliteit in Noordwes beleef tans glo die ergste watertekort van alle tye. “Wateronderbrekings kan glad nie gereguleer word nie en geen kennisgewing word aan die publiek hieroor uitgereik nie,” het Carin Visser, raadslid van die Demokratiese Alliansie, gesê. Die Tswaing-munisipaliteit bedien Delareyville, Sannieshof en Ottosdal. “In uiterste omstandighede van die oortreding van grondwetlike menseregte, word daar geen voorsiening gemaak van enige noodwatervoorsiening in ramptoestande nie,” het Visser bygevoeg. Visser het gesê die DA-koukus van Tswaing het by boere van die distrik aangeklop om hulp. “Lede van die Delareyville-boere-unie en NWK het onmiddellik tot aksie oorgegaan en noodwater word op ŉ daaglikse basis deur Fasttrek Sekuriteitsmaatskappy by hulle fasiliteite geadministreer,” het Visser verduidelik. “Boere het op eie koste en met eie arbeid al die afgelope twee weke genoeg water in tenkers voorsien om alle inwoners van Delareyville in haglike toestande met noodwater te voorsien.” Volgens haar het die probleem gemanifesteer uit ŉ onvoltooide projek wat reeds op 22 Julie 2013 aangeskakel moes gewees het om voorsiening te maak vir voldoende watertoevoer aan die inwoners. Water word van sowat 24 km noordwes van Delareyville gepomp met ŉ kragopwekker wat die munisipaliteit sowat R25 000 per maand aan diesel kos. “Tswaing het ŉ voortdurende tekort aan kontantvloei wat direk ŉ invloed het op die voorsiening van water aan die dorp.” Visser het gesê ŉ vooruitsig dat die probleem opgeklaar sal word, is skraal. ŉ Eskom-uitbreiding en -kraglyn moet nog aangelê word om die vier boorgate van die mislukte projek van krag te voorsien. Inwoners het die afgelope week weer vir minstens 48 uur lank nie ŉ druppel water in die krane gehad nie. Besighede wat water gebruik in hulle voorsiening van dienste gaan gebuk onder groot verliese. “By navraag op Vrydag, 6 Februarie oor die toestand is meegedeel dat werknemers van Tswaing op Donderdag, 5 Februarie vergeet het om pompe aan te skakel by die reservoir,” het sy gesê. Die straatinfrastruktuur in Delareyville het ook glo totaal ineengestort. “Geen gewone motor kan meer hierdie strate gebruik sonder skade aan motors se onderstelle en bande nie,” het Visser gesê. “Meeste straatligte is al etlike maande buite werking wat veral saans dit moeilik maak om veilig deur die hindernis van slaggate en slote te bestuur. Die toegangsroetes na die plaaslike hospitaal is almal ewe gevaarlik met slaggate besaai. Sy het gesê padverkeerstekens van meeste strate is ook al meer as drie jaar weg. “Klagtes aan die Tswaing-munisipaliteit en rapportering van die toestande van verwaarlosing en wanbestuur word gewoon geïgnoreer. Meestal word beloftes gemaak wat nooit nagekom word nie.” Visser het gesê elektrisiteitsinfrastruktuur word deur groot bome gesteun of deur huiseienaars wat ankerpale met toue om die elektrisiteitspale gebind het om die pale regop te hou. Inwoners sukkel glo ook al vir meer as ŉ jaar om motorvoertuigregistrasiesertifikate, rybewyse of publiekelisensie-dokumente uit die verkeersafdeling te kry om elders hierdie diens te gaan kry. “Dit is absoluut onaanvaarbaar dat Tswaing-munisipaliteit nie * normale basiese dienste kan lewer; * korrekte rekenings kan uitstuur; * in staat is om korrekte meterlesings te prosesseer; of * statutêre verpligtinge nakom nie. “Die munisipaliteit faal gewoon in alle funksies van ŉ plaaslike owerheid wat lei tot groot frustrasies van al die mense van Tswaing en dit het ŉ nadelige impak op die ekonomiese ontwikkeling van die dorpe in sy gebied.” Visser het gesê die DA stuur gereeld verslae na die Noordwes provinsiale regering, maar dit wil glo voorkom of niemand regtig belangstel of omgee om al die mense van Tswaing van dienste te voorsien volgens wetgewing en regulasies nie. “Inteendeel die provinsiale regering is al sedert 2007 intens bewus van die probleme in Tswaing en kon tot op datum nog geen suksesvolle ingryping hier doen nie,” het sy gesê. “Die DA-koukus van Tswaing sal weereens dokumente van belang aan die provinsiale regering asook minister Pravin Gordhan [minister van samewerkende regering en tradisionele sake] se kantoor stuur in die hoop dat suksesvolle ingryping in Tswaing-munisipaliteit geïmplementeer sal word.”